|  |
| --- |
| **Herbas****PLUNGĖS RAJONO SAVIVALDYBĖS**  **TARYBA** |
| **SPRENDIMAS** |
| **DĖL PLUNGĖS RAJONO SAVIVALDYBĖS 2018 METŲ UŽIMTUMO DIDINIMO PROGRAMOS PATVIRTINIMO** |
| 2018 m. vasario 15 d. Nr. T1-13 |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 18 punktu, 16 straipsnio 2 dalies 40 punktu, Lietuvos Respublikos užimtumo įstatymo 17 ir 48 straipsniais, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Plungės rajono savivaldybės taryba nusprendžia:

Patvirtinti Plungės rajono savivaldybės 2018 metų Užimtumo didinimo programą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2018 m. vasario 15 d. sprendimu Nr. T1-13

**PLUNGĖS RAJONO SAVIVALDYBĖS 2018 METŲ UŽIMTUMO DIDINIMO PROGRAMA**

**I SKYRIUS**

**BENDROJI DALIS**

1. Plungės rajono savivaldybės 2018 metų užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 20 straipsnio 2 dalimi ir 48 straipsnio 2 dalimi bei Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“.

2. Programos tikslai:

2.1. sudaryti galimybę bedarbiams, piniginės socialinės paramos gavėjams, įsiregistravusiems Telšių teritorinės darbo biržos Plungės skyriuje, atnaujinti darbinius įgūdžius, integruotis į darbo rinką ir mažinti socialinę įtampą ir atskirtį tarp bendruomenės narių, taip pat padidinti bedarbių galimybes susirasti nuolatinį darbą ir didinti Plungės rajono gyventojų užimtumą;

2.2. sutvarkyti Plungės rajono savivaldybės bendro naudojimo viešąsias erdves, atlikti kitus laikino pobūdžio visuomenei naudingus darbus, teikiančius socialinę naudą vietos bendruomenei.

3. Programos priemones organizuoja ir vykdo Plungės rajono savivaldybės administracijos seniūnijos (toliau vadinami Darbdaviais).

4. Programa atitinka Plungės rajono savivaldybės 2017 – 2019 metų strateginio veiklos plano Socialiai saugios ir sveikos aplinkos kūrimo programos tikslą.

**II SKYRIUS**

**BŪKLĖS ANALIZĖ**

5. Užimtumo didinimo programa paruošta vadovaujantis bendradarbiavimo, kompleksiškumo, individualumo, tęstinumo, efektyvumo, ekonomiškumo ir viešumo principais. Siekiant nustatyti Užimtumo didinimo programos įgyvendinimo mąstą pagal asmenų poreikius buvo analizuojamas ir vertinamas asmenų užimtumo poreikis, reikalingų paslaugų ir priemonių rūšys, vertinamas finansavimo poreikis.

6. 2017 metų pradžioje, Statistikos departamento duomenimis, Plungės rajono savivaldybėje gyveno 34 788 gyventojai. Rajono centre – Plungėje – gyvena apie 51,9 proc. visų savivaldybės gyventojų, 48,1 procento gyvena seniūnijų centruose ir kaimuose.

7. Plungės rajono savivaldybėje registruotų bedarbių ir darbingo amžiaus asmenų santykis nuolat mažėja; 2017 m. sausio 1 d. nedarbo lygis sudarė 7,7 proc., ir jis yra mažesnis, palyginti su Telšių apskrities (9,2 proc.) bei šalies (8,7 proc.) vidurkiais. 2018 m. sausio 1 d. nedarbo lygis sudarė 7,5 proc., ir jis yra mažesnis, palyginti su Telšių apskrities (9,1 proc.) bei šalies (8,7 proc.) vidurkiais.

8. 2017 m. gruodžio 31 d. darbo biržoje buvo registruoti 1 602 bedarbiai, kurių 47,4 proc. sudarė vyrai ir 52,6 proc.- moterys. Daugiausia registruotų asmenų yra Plungės mieste, Nausodžio ir Šateikių seniūnijose. Darbo biržoje registruoti asmenys norėtų susirasti nuolatinį darbą, kuris nereikalauja specialaus išsilavinimo ir didelių gabumų: pagalbinio darbininko, pardavėjo, valytojo, nekvalifikuoto statybos darbininko, prekybos salės darbuotojo, kirpėjo, virėjo padėjėjo ir kt.

**III SKYRIUS**

**PASLAUGŲ IR PRIEMONIŲ PLANAS**

9. 2018 metais Užimtumo didinimo programos priemonėse dalyvaus Telšių teritorinės darbo biržos Plungės skyriuje registruoti bedarbiai, atitinkantys Įstatymo 48 straipsnio 2 dalyje numatytas tikslines grupes:

9.1. rūpintiniai, kuriems iki pilnametystės buvo nustatyta rūpyba;

9.2. nėščios moterys, vaiko motina arba tėvas, vaiko globėjas, rūpintojas ir asmenys, faktiškai auginantys vaiką iki 8 metų arba neįgalų vaiką iki 18 metų, ir asmenys, prižiūrintys sergančius ar neįgalius šeimos narius;

9.3. grįžę iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai;

9.4. piniginės socialinės paramos gavėjai;

9.5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas;

9.6. prekybos žmonėmis aukos, baigusios psichologinės socialinės ir (ar) profesinės reabilitacijos programas;

9.7. grįžę į Lietuvą nuolat gyventi politiniai kaliniai ir tremtiniai bei jų šeimų nariai;

9.8. turintys pabėgėlio statusą ar kuriems yra suteikta papildoma ar laikinoji apsauga;

9.9. asmenys, patiriantys socialinę riziką;

9.10. vyresni kaip 40 metų.

Pirmenybė dalyvauti programoje teikiama bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems susirasti darbo ir dėl to atsidūrusiems sunkioje materialinėje padėtyje. Prioritetai taikomi ilgalaikiams bedarbiams ir bedarbiams, gyvenantiems kaimo teritorijoje.

10. Užimtumo didinimo programoje dalyvaujantys asmenys bus pasitelkiami šiems laikino pobūdžio darbams atlikti:

10.1. Savivaldybei priskirtose valstybinėse žemėse esančių ežerų, kelių, melioracijos įrenginių, hidrotechnikos statinių, takų, pakrančių, pakelių bei viešojo naudojimo teritorijų tvarkymo ir priežiūros, apželdinimo ir želdinių priežiūros laikino pobūdžio darbai;

10.2. valstybinėse žemėse esančių istorijos, kultūros paminklų, kultūros paveldo objektų, nacionalinio ir regioninių parkų ir kitų saugomų ir turinčių išliekamąją vertę objektų bei socialinės ir visuomeninės paskirties objektų ir jų teritorijų priežiūros pagalbiniai laikino pobūdžio darbai;

10.3. pagalbiniai darbai, teikiant socialinės laikino pobūdžio paslaugas asmenims su sunkia negalia ir vienišiems pagyvenusiems asmenims.

11. Atsižvelgiant į 2018 metais planuojamas gauti valstybės biudžeto lėšas, Programos priemonėse galės dalyvauti 30 bedarbių, kurių laikino darbo trukmė – nuo 2 mėnesių iki 12 mėnesių per metus, skaičiuojama vidutinė įdarbinimo trukmė – 6 mėnesiai. Dalyvavimo Programoje trukmė skaičiuojama nuo darbo sutartyje laikino pobūdžio darbams atlikti nurodytos pirmos darbo dienos iki jo atleidimo iš darbo dienos.

12. 2018 m. bedarbių skaičius seniūnijoms paskirstomas, atsižvelgus į įstaigų žodinę apklausą ir turimą Programos finansavimą. Programos priemonėse dalyvausiančių bedarbių skaičius, įdarbinimo laikotarpis (mėnesių skaičius) ir skiriamos lėšos suderinami su Darbdaviais ir įforminami Administracijos direktoriaus įsakymu Socialinės paramos skyriaus vedėjo teikimu.

13.Tikslinių grupių bedarbius, kurie dalyvaus Programoje, laikiniems darbams atlikti siųs Darbo biržos atsakingas specialistas su rekomendacijomis, atsižvelgdamas į Darbdavių pateiktus reikalavimus bei bedarbių galimybes šiuos darbus dirbti (profesinį pasirengimą, sveikatos būklę, kelionės į darbą ir atgal trukmę). Siunčiant dalyvauti Programoje asmenis iki 18 metų, turi būti atsižvelgta į Lietuvos Respublikos darbo kodekso ir kitų norminių teisės aktų nustatytas šių asmenų darbo sąlygas ir jų įdarbinimo tvarką.

14 Darbdaviai, vykdydami Programos priemones, įsipareigoja:

14.1. su Darbo biržos atsiųstais asmenimis, atitinkančiais Darbdavio pateiktus reikalavimus, sudaryti terminuotas darbo sutartis;

14.2. išmokėti įdarbintam asmeniui darbo sutartyje nurodytu laiku nustatytą darbo užmokestį, darbo sutarčiai pasibaigus arba ją nutraukus − kompensaciją už nepanaudotas atostogas;

14.3. užtikrinti darbuotojams teisės aktų reikalavimus atitinkančias darbo sąlygas;

14.4. supažindinti darbuotojus, prieš jiems pradedant dirbti, su darbų atlikimo tvarka ir aprūpinti juos reikiamomis darbo priemonėmis;

14.5. tvarkyti darbuotojų darbo laiko apskaitą.

15. Asmeniui, be pateisinamos priežasties neatvykus dalyvauti Programos organizuojamose priemonėse, darbe pasirodžius išgėrusiam ir kitais atžvilgiais nevykdant sutartinių įsipareigojimų, gali būti nutraukiama darbo sutartis. Apie įvykį Darbdaviai informuoja Darbo biržos darbuotojus.

16. Įgyvendinus šioje Programoje iškeltus tikslus, bus pasiekti šie rezultatai:

16.1. suteikta galimybė ne mažiaus kaip 30 Plungės rajono savivaldybės gyventojų laikinai įsidarbinti ir užsidirbti pragyvenimui būtinų lėšų, bedarbiai įgis daugiau socialinių ir darbo įgūdžių, pasitikėjimo savo jėgomis ir sieks ieškotis nuolatinio darbo;

16.2. sutvarkytos Plungės rajono savivaldybei priskirtos teritorijos, prižiūrėti želdiniai ir socialinės paskirties objektai, istorijos ir kultūros paveldo objektai, muziejai ir kt.

17. Už Programos įgyvendinimą atsakingos Plungės rajono savivaldybės administracija ir seniūnijos.

**IV SKYRIUS**

**FINANSAVIMO PLANAS**

18. Programos įgyvendinimas finansuojamas iš valstybės biudžeto specialiųjų tikslinių dotacijų

savivaldybių biudžetams lėšų valstybinėms (valstybės perduotoms savivaldybėms) funkcijoms atlikti pagal Lietuvos Respublikos vietos savivaldos įstatymo 7 straipsnio 18 punktą (dalyvavimas rengiant ir įgyvendinant darbo rinkos politikos priemones bei gyventojų užimtumo programas).

19. Savivaldybės biudžeto specialiosios tikslinės dotacijos lėšos, gautos 2018 metų Programos priemonėms įgyvendinti, sudaro 71,6 tūkst. eurų.

20. Programos administravimui lėšos neskiriamos.

21. Darbdaviui, įdarbinusiam pagal terminuotą darbo sutartį laikino pobūdžio darbams atlikti Darbo biržos siųstus asmenis, už kiekvieną įdarbintą asmenį skiriamos 100 proc. kompensacijos šioms išlaidoms apmokėti:

21.1. darbo užmokesčiui už įdarbinto asmens faktiškai dirbtą laiką, apskaičiuoto pagal tą mėnesį galiojantį Lietuvos Respublikos Vyriausybės patvirtintą minimalųjį valandinį atlygį;

21.2. draudėjo privalomojo valstybinio socialinio draudimo įmokoms, apskaičiuotoms nuo Programos 18.1. punkte nurodytą darbo užmokestį;

21.3. piniginei kompensacijai už nepanaudotas atostogas (įskaitant draudėjo privalomojo valstybinio socialinio draudimo įmokų sumą).

22. Darbdaviams, įdarbinusiems Darbo biržos siųstus asmenis pagal terminuotas darbo sutartis Užimtumo didinimo programai vykdyti ir išmokėjus jiems darbo užmokestį už praėjusį mėnesį, kompensacijas, nurodytas šios Programos 21 punkte, perveda Programos asignavimų valdytojai.

23. Planuojama, kad 2018 m. laikino pobūdžio darbus atliks 30 bedarbių, kurie Programoje per metus dirbs 123 mėnesius. Vidutinė 1 asmens dalyvavimo Programoje vieno mėnesio kaina – 585,00 Eur.

**V SKYRIUS**

**PROGRAMOS TĘSTINUMAS IR PROGNOZĖS**

24. Prognozuojamas bedarbių asmenų skaičiaus mažėjimas, tačiau ilgalaikių, žemo išsilavinimo ar ribotų darbinių įgūdžių asmenų skaičius lieka nepakitęs. Planuojama, kad bus pakankamai asmenų, pageidaujančių dalyvauti Užimtumo didinimo programos priemonėse. Siekiama Programos dalyvius sugrąžinti į darbo rinką ir padidinti jų galimybes tapti aktyviais darbo rinkos dalyviais ir rasti nuolatinį darbą.

25. Programa yra finansuojama iš valstybės biudžeto specialiųjų tikslinių dotacijų savivaldybių biudžetams lėšų, kurių poreikis apskaičiuojamas vadovaujantis Lietuvos Respublikos socialinės apsaugos ir darbo ministro patvirtinta Specialiųjų tikslinių dotacijų savivaldybių biudžetams lėšų apskaičiavimo metodika. Prognozuojama, kad 2018-2020 metais Programos priemonėse galės dalyvauti 50-60 asmenų, kurie laikino pobūdžio darbus, planuojama, vidutiniškai dirbs po 6 mėnesius.

**Planuojamas Plungės rajono savivaldybės 2018-2020 metų Užimtumo didinimo programos lėšų poreikis**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2016 metų vidutinis metinis bedarbių procentas nuo DAG | | Koeficientas (K) | MMA dalies dydis (MD), Eur | Vidutinis bedarbių skaičius (BS) | Apskaičiuotas lėšų poreikis (LP), Eur | Prognozuojamas asmenų skaičius  (1 asmuo dirba 6 mėn.) |
| Metai | Šalyje (NV), proc. | Savivaldybės teritorijoje (NS), proc. |
| 2018 | 8,7 | 7,5 | 0,23 | 87,4 | 1842,0 | 160 911 | 50 |
| 2019 | 8,6 | 7,5 | 0,29 | 110,2 | 1860,0 | 204 972 | 60 |
| 2020 | 8,4 | 7,3 | 0,29 | 110,2 | 1830,0 | 201 666 | 59 |

**VI SKYRIUS**

**UŽIMTUMO DIDINIMO PROGRAMOS ĮGYVENDINIMO PRIEŽIŪRA**

26. Programos priežiūros tikslas – sudaryti prielaidas efektyviai įgyvendinti Programos tikslus ir tinkamai panaudoti Programos lėšas.

27. Už Programos įgyvendinimą atsakingi Plungės rajono savivaldybės seniūnijų seniūnai ir Socialinės paramos skyrius. Darbdaviai, įdarbinantys Darbo biržos siųstus asmenis atlikti laikinojo pobūdžio darbus, užtikrina tikslingą Programos priemonių (asmenų skaičiaus ir dirbtų mėnesių) vykdymą ir skirtų lėšų panaudojimą.

28. Programai įgyvendinti skirtų lėšų panaudojimą kontroliuos Centralizuotas savivaldybės vidaus audito skyrius.

29. Kiekvienam metų ketvirčiui pasibaigus, parengiama Užimtumo didinimo programos įgyvendinimo ataskaita. Darbdaviai pateikia informaciją apie Programos įgyvendinimą, jos kokybinius (žmonių skaičius, darbo laikas) ir finansinius rodiklius bei kitą reikalingą informaciją. Socialinės paramos skyrius, vadovaudamasis Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. Al-381 „Dėl Duomenų apie savivaldybių funkcijoms atlikti skirtų lėšų panaudojimą teikimo Lietuvos Respublikos socialinės apsaugos ir darbo ministerijai tvarkos aprašo patvirtinimo“, paruošia ir teikia ketvirtines ataskaitas.

**VII SKYRIUS**

**BAIGIAMOSIOS NUOSTATOS**

30. Informacija apie Programos įgyvendinimą bus nuolat viešinama. Programos priemonių įgyvendinimo rezultatai bei gerosios patirties pavyzdžiai bus skelbiami Savivaldybės interneto svetainėje, Darbo biržos atviro informavimo zonose bei aptariama susitikimų su Darbdaviais ir socialiniais partneriais metu.

31. Programos projektas teikiamas svarstyti Trišalei tarybai prie Telšių teritorinės darbo biržos dėl pritarimo rengti Plungės rajono savivaldybės 2018 metų Užimtumo didinimo programą, jai įgyvendinti planuojamas lėšas ir bedarbių skaičius.

32. Užimtumo didinimo programos projektas tvirtinamas Plungės rajono savivaldybės tarybos. Patikslintas projektas turi būti patvirtintas ne vėliau kaip per 30 darbo dienų nuo Lietuvos Respublikos einamųjų metų valstybės biudžeto ir savivaldybių biudžetų finansinių rodiklių patvirtinimo įstatymo įsigaliojimo dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_